SKRIFTLIG FORESPØRGSEL E-0789/03

af Ria Oomen-Ruijten (PPE-DE)og Alexander de Roo (Verts/ALE) til Kommissionen

(14. marts 2003)

Om: Fortolkning af RoHS-direktivet

Ifølge direktiv 2002/95/EF(1) om begrænsning af anvendelsen af visse farlige stoffer i elektrisk og elektronisk udstyr (RoHS), der trådte i kraft for nylig, må udstyr, som markedsføres efter den 1. juli 2006, ikke indeholde farlige stoffer, forstået på den måde at direktivet ifølge artikel 2, stk. 3, ikke finder anvendelse på genbrug af elektrisk og elektronisk udstyr, som markedsføres før den 1. juli 2006. Selve RoHS-direktivet giver ingen definition på begrebet genbrug, men det gør direktivet om affald af elektrisk og elektronisk udstyr (WEEE). De to direktiver blev forelagt samtidig af Kommissionen og er også trådt i kraft samtidig. Hvis definitionen på genbrug finder anvendelse, må det konkluderes, at genbrug af de omhandlede komponenter er tilladt, også i nyt udstyr.

Forliget om dette direktiv resulterede imidlertid i, at sidste del af ændring 3 (herunder genbrug af sådanne komponenter i nyt elektrisk og elektronisk udstyr, som markedsføres) ikke blev vedtaget. Det betyder, at genbrug af de omhandlede komponenter i nyt udstyr ikke er tilladt. En vigtig grund til, at denne del af ændring 3 ikke blev vedtaget er, at enhver form for misbrug på denne måde udelukkes på forhånd.

For at sikre, at bestemmelsen i artikel 2, stk. 3, ikke misbruges, kan producenterne også træffe en række forholdsregler, som f.eks.:

a) Leverandørerklæringer: ved hjælp af disse erklæringer registreres det for de enkelte leverandører, fra hvilken dato og med hvilket batchnummer (entydig identificering af et parti komponenter) der er leveret komponenter, som ikke længere indeholder RoHS-forbudte stoffer.

b) Registrering: der føres et register over komponenter, der genbruges i nyt udstyr, og som indeholder RoHS-forbudte stoffer. Alle komponenter i udstyr har et identifikationsnummer. Fortegnelsen over komponenter i nyt udstyr skal ligeledes indeholde en liste over genbrugte komponenter, der indeholder RoHS-forbudte stoffer.

c) Kontrolleret bortskaffelse: indsamling, bortskaffelse og behandling af komponenter, der indeholder RoHS-forbudte stoffer, og som ikke længere skal genbruges, sker på en kontrolleret måde i overensstemmelse med lovgivningen.

d) Kontrolleret forvaltningsproces: den ovennævnte metode sikres ved, at den inddrages i producentens ISO-certificerede kvalitetssystem og miljøadfærdssystem.

Genbrug af komponenter i nyt udstyr forekommer navnlig i forbindelse med stort udstyr, der fremstilles i et forholdsvis beskedent antal på business-to-business-markedet. Dette udstyr forbliver producentens ejendom og tages tilbage ved kontraktens udløb eller ved end-of-life. Med henblik på reparationer findes der i det tilbagetagne udstyr, der indeholder RoHS-forbudte stoffer, reservedele i tilstrækkeligt antal til, at det efter den 1. juli 2006 ikke længere vil være nødvendigt at anvende nye reservedele indeholdende RoHS-forbudte stoffer i dette store udstyr.

1. Mener Kommissionen, at genbrug af komponenter fra udstyr, der markedsføres før den 1. juli 2006, og som indeholder RoHS-farlige stoffer, uden videre er tilladt?

2. Mener Kommissionen i benægtende fald, at bestemmelserne i RoHS-direktivet overholdes, hvis der kan gives en garanti for, at misbrug ikke kan forekomme ved iagttagelse af ovennævnte forholdsregler i forbindelse med eventuelt genbrug i nyt udstyr af komponenter fra udstyr, der markedsføres før den 1. juli 2006, og som indeholder RoHS-forbudte stoffer?

(1) EFT L 37 af 13.2.2003, s. 19.

Svar afgivet på Kommissionens vegne af Margot Wallström

(8. maj 2003)

I Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr(1) (ROHS) er reservedele omhandlet i artikel 2, stk. 3. I denne artikel hedder det, at direktivet ikke finder anvendelse på reservedele til reparation af udstyr eller på genbrug af elektrisk og elektronisk udstyr, som markedsføres før den 1. juli 2006.

I artikel 2, stk. 3, er der intet fastsat om anvendelse heraf i elektrisk og elektronisk udstyr, som markedsføres efter den 1. juli 2006.

For så vidt angår det andet spørgsmål, er de nærmere detaljer i gennemførelsen og håndhævelsen de enkelte medlemsstaters ansvar.

Skønt de forholdsregler, de ærede medlemmer omtaler, kunne være nyttige med hensyn til at kontrollere overensstemmelsen med direktivet, er de ikke medtaget i dette. Derfor kan Kommissionen ikke udtale sig om, hvorvidt de er tilstrækkelige til at garantere håndhævelsen af direktivet.

(1) EFT L 37 af 13.2.2003.